《叠韵和霞举并视颖叔 其一》
清代·谢章铤

野草撑白骨，悲风送寒花。天意贱刍狗，物变催虫沙。

谁怜孤凤骞，翻为二鸟嗟。扪心兀自热，揽发惊已华。

哆口说名山，千秋能几家。路鬼或揶揄，村童方咿哑。

劳筋积尘土，槃涧愧烟霞。

作者简介：福建长乐人，字枚如。道光间已有诗名。光绪三年进士。官内阁中书。为致用书院山长。好游山水，游必有诗。亦工词。有《赌棋山庄集》、《酒边词》、《赌棋山庄词话》等。